Det er tirsdag, og det betyder, at det er en særlig god dag for eleverne, der går i 3.B på Sct. Mariæ Skole i Aalborg. Det er nemlig dagen, hvor de kan få lov til at fylde det store musiklokales mange stole og tage blæseinstrumenterne i hænderne og blæse løs, mens musikundervisningen er i gang. Og blandt instrumenterne vokser store drømme for flere af eleverne. - Jeg drømmer om at blive en, der spiller professionel saxofon, siger Andreas Ettrup på ni år. Bag ham sidder Sif Pedersen, der drømmer om at blive rigtig dygtig til at spille på trombone, og et par meter derfra fylder musikken også meget hos 10-årige Gabriela Lichota. - Jeg drømmer om, at jeg skal blive en sanger, siger hun. Musik kan meget mere end bare at være musik Med så store musikdrømme er det heldigt, at de tre elever går på Sct. Mariæ Skole. Det er nemlig en skole, hvor musikken i den grad er en del af hverdagen, og det har det været i mange år. Skolens første bigband blev skabt for 25 år siden i 1997, og i løbet af årene har musikken fået lov til at fylde mere og mere på skolen og blandt eleverne. - De opnår en ny kompetence. De er pludselig blevet til musikere, og jeg synes ikke bare, at det er en vigtig kompetence at kunne spille et instrument. Men det er også noget, der kan give indhold i ens liv, og som man kan leve videre med, siger Gert Nørgaard, der har undervist på Sct. Mariæ Skole i mere end 40 år. Undervisere vil vække kærlighed For Gert Nørgaard handler det blandt andet om at vække børnenes interesse og kærlighed til musikken. Den kærlighed, som han selv så tydeligt ejer, og som man mærker, når man taler med ham. - Det er mit hjertebarn, siger Gert Nørgaard. Han er med til at holde liv i musikken på Sct. Mariæ Skole, der siden 2015 har haft et blæserprojekt, hvor instrumentallærere fra Aalborg Kulturskole har undervist i eleverne i blæserinstrumenter. Og det er det, som 3.B bliver undervist i hver tirsdag. - Vi er nærmest i ét med vores instrumenter. Det er vores personlighed, kan man sige - og det er det, vi bringer videre til børnene her på skolen, siger Marianne Krull, der er messinglærer på Aalborg Kulturskole.

Referat:
På Sct. Mariæ Skole i Aalborg fylder musik en stor del af hverdagen, og det får forestillingerne om et liv i musikbranchen til at vokse hos eleverne.